Predkladacia správa

Podľa Plánu legislatívnych úloh  vlády  Slovenskej republiky na rok 2001 sa mal vypracovať návrh  zákona, ktorým sa mení a dopĺňa zákon  č. 119/1992 Zb. o cestovných náhradách v znení neskorších predpisov, pričom  cieľom novely bolo širšie prehodnotenie jednotlivých ustanovení zákona.  Pri príprave novely  sa vychádzalo z námetov a odporúčaní vybratých zamestnávateľských subjektov rôznej právnej formy, ktoré sa na tento účel oslovili. Vzhľadom na veľký rozsah navrhovaných zmien a doplnení doterajšieho znenia  zákona, ako aj na jeho federálny pôvod sa predkladá  návrh  nového zákona o cestovných náhradách. V návrhu  sú z doterajšej právnej úpravy prevzaté mnohé ustanovenia, ktoré sa osvedčili  a  zachováva sa tak isto  jej štruktúra ako aj  vecný a obsahový zámer .
Nové  ustanovenia, ktoré sú predmetom návrhu  nového zákona si vyžiadala potreba praxe, ako aj celospoločenská potreba.  Zmenu a spresnenie niektorých ustanovení doterajšej právnej úpravy si vyžiadali aj určité aplikačné problémy z dôvodu liberálneho charakteru tejto úpravy.
Navrhované zmeny a doplnky  sa dotýkajú tak  podnikateľskej, ako aj rozpočtovej a príspevkovej sféry.

Predmetný návrh  (v znení bez § 19 až 32)  bol zaslaný na medzirezortné pripomienkové konanie všetkým ministerstvám, ostatným ústredným orgánom štátnej správy, sociálnym partnerom  a ďalším zainteresovaným orgánom a organizáciám.
Zo 69  oslovených subjektov sa k návrhu zákona do 3. 9. 2001 nevyjadrilo 13 subjektov.  K návrhu zákona pripomienky nemalo 26 subjektov.
Pripomienky smerujúce k spresneniu textu návrhu, ak neodporovali  zámeru novely, ako aj legislatívno-technické pripomienky, ktoré sú v súlade s Legislatívnymi pravidlami vlády SR sú v návrhu zákona premietnuté.
Neakceptované prípadne čiastočne akceptované pripomienky a stanovisko predkladateľa k nim sú v samostatnom vyhodnotení, ktoré je súčasťou tohto materiálu

Ustanovenia § 19 až 32 boli predmetom nariadenia vlády Slovenskej republiky o poskytovaní náhrad niektorých výdavkov spojených s výkonom zahraničnej služby, ktoré bolo v mesiaci január 2002 predmetom medzirezortného pripomienkového konania. Zo zásadných pripomienok treba uviesť pripomienku Ministerstva financií Slovenskej republiky týkajúcu sa na dosahu na štátny rozpočet v roku 2002 (cca 94 mil. Sk).  Vo väzbe na uvedenú pripomienku sa navrhlo, aby § 21 zákona – náhrada výdavkov spojených s pobytom dieťaťa  nadobudol účinnosť až od 1. januára 2003.  Dosah na rozpočet v roku 2002  nevyvolá  poskytovanie náhrad podľa § 20 – náhrada výdavkov spojených s pobytom manžela (zvýšené výdavky vzniknú len so zmenou právnej úpravy v oblasti odmeňovania).   Dosah na štátny rozpočet sa ďalej zníži o sumu, ktorá bola počítaná na doplnenie štandardného vybavenia bytu, ktoré bude riešené osobitným právnym predpisom (§ 30).  Na základe rozhodnutia Legislatívnej rady vlády  Slovenskej republiky z 15. januára 2002 k návrhu zákona  sa obsahové zameranie predmetného nariadenia vlády stalo súčasťou zákona o cestovných náhradách. 

Návrh zákona bol v auguste 2001 predložený na  rokovanie Rady hospodárskej a sociálnej dohody Slovenskej republiky. Vzhľadom na prerušenie sociálneho dialógu nebol   prerokovaný. 
Legislatívna rada vlády SR prerokovala návrh zákona 18. decembra 2001 a opätovne v novom znení 15. januára 2002 a odporučila, aby bol po zapracovaní pripomienok predložený na rokovanie vlády Slovenskej republiky.